Люмонт

**Люмонт** (*Людамонт*), **Лімонт** (*Лімунт*) — мужчынскае імя і вытворнае ад яго прозьвішча.

## Паходжаньне

Людзімунт або Лютмунт, пазьней Люмунт (Ludimunt, Liutmund, Liumunt) — імя германскага паходжаньня. Іменная аснова -люд- (-лют-) (імёны ліцьвінаў Людвін, Людкен, Лютар; германскія імёны Liudwin, Luidikin, Liutar) паходзіць ад гоцкага і бургундзкага liuþs, leuda 'люд, людзі', а аснова -мунд- (-мунт-, -монт-) (імёны ліцьвінаў Монтгерд, Валімонт, Жыгімонт; германскія імёны Mundgerd, Walmont, Sigimunt) — ад германскага *mundô 'рука, абарона, крэўнасьць' або гоцкага munds 'моц розуму, імкненьне', mundrs 'гарлівы, палкі'.

Адпаведнасьць імя Леймант германскаму імю Liutmund (Liumunt) сьцьвердзіў францускі лінгвіст-германіст Раймонд Шмітляйн, які на падставе шматгадовых дасьледаваньняў прыйшоў да высноваў пра германскае паходжаньне літоўскіх уласных імёнаў. Германскі характар літоўскіх імёнаў з асновай -монт- (-мант-) — як і запазычаньне самой асновы з германскіх моваў — таксама сьцьвердзіў амэрыканскі лінгвіст Альфрэд Зэн.

У Польшчы ў 1684 годзе адзначалася прозьвішча Limunt.

У ваколіцах Русі (Прусія) адзначалася прозьвішча Limund.

Варыянты імя ў гістарычных крыніцах: *три чоловеки тамо ж у Рокове: Люмонтъ* (9 лістапада 1449 году); *Михно Люмонтовичъ конь. Андреи Люмонтович з братом 4 кони*, *Мардас Люмонтовичъ* (1528 год); *Мордас Люмонтович* (да 1533 году); *панъ Ждан Люмонтович* (1 жніўня 1540 году); *Жданъ Лимонтовичъ, дворьянинъ господарский, тивун Церыньский* (4 чэрвеня 1558 году); *з двораниномъ его кролевское милости Жданом Михновичомъ Люмонтомъ* (8 жніўня 1559 году); *Жданъ Лимонтъ* (16 кастрычнка 1563 году); *Ждань Люмонтъ* (20 кастрычніка 1563 году); *Тымофеи Михаиловичъ Люмонтъ… Филинъ Ждановичъ Люмонтъ* (1565 год); *Василей Люмонтъ*, *Тымофей Михайловичъ Люмонтъ*, *Филипъ Ждановичъ Люмонтъ… Матфей Ждановичъ Люмонтъ*, *Война Люмонтовичъ* (1567 год); *Filip Limont — deputat z Lidy* (10 траўня 1593 году); *я Янъ Венцлавович Лимонт, возны господарски земли Жомоитское волости повонъденское* (3 лютага 1592 году); *пана Филипа Лимонта* (25 верасьня 1596 году); *pan Limont z Lidy* (29 студзеня 1597 году); *Филипъ Лимонтъ* (25 красавіка і 15 траўня 1598 году); *Mikolay Limonth, deputat z Lidy* (2 ліпеня 1611 году); *Филимон Иванович Лимонт* (8 жніўня 1624 году); *Mikołay Limunt… Leon Limunt*, *Jan Limonth* (8 лістапада 1632 году); *Limont* (1636 год); *мене Мартина Лимонта* (6 кастрычніка 1642 году); *per Venerabilem D. Nicolaum Limont* (1648 год); *Augustin Limont* (23 кастрычніка 1655 году); *po śmierci ur. Anny Zowianki [s] Limontowej* (16 кастрычніка 1657 году); *ur. Marcina Limunta [s], sędziego ziemskiego lidzkiego, starosty naszego wasiliskiego* (6 верасьня 1658 году); *Marcin Limont na miejscu… Augustyna Rymkiewicza Limonta* (1667 год); *Piotr Limont* (1690 год); *J.M. Pan Limont koniuszy powiatu lidzkiego sami* (6 студзеня 1700 году); *п. Лимонта* (1711 год); *Marianna Limontt* (1738 год); *Andrzej Limontowicz* (1772 год).

## Носьбіты
* Міхна і Андрэй Люмонтавічы — наваградзкія баяры, якія ўпамінаюцца ў попісе войска Вялікага Княства Літоўскага 1528 году
* Мардас Люмонтавіч — высакадворскі баярын, які ўпамінаецца ў попісе войска ВКЛ 1528 году
* Балтрамей Люмонтавіч — жыхар Жамойцкага староства, які ўпамінаецца ў 1538 годзе
* Ждан Люмонтавіч (Лімонтавіч) — дзяржаўны дзяяч ВКЛ, цырынскі цівун у 1540—1558 гадох
* Ждан Міхнавіч Люмонт — літоўскі баярын, які ўпамінаецца ў 1559 і 1563 гадох
* Васілей, Тымафей Міхайлавіч, Філіп Жданавіч і Мацьвей Жданавіч Люмонты — баяры Наваградзкага павету, якія ўпамінаюцца ў попісе войска ВКЛ 1567 году
* Война Люмонтавіч — баярын Наваградзкага павету, які ўпамінаецца ў попісе войска ВКЛ 1567 году
* Ян Венцлававіч Лімантовіч — расенскі зямянін, які ўпамінаецца ў 1591 годзе
* Амбражэй і Рыгор Вацлававічы Лімонты — расенскія зямяне, якія ўпамінаюцца ў 1600 годзе
* Лявон Лімунт — электар караля польскага і вялікага князя літоўскага Ўладзіслава Вазы ад Віленскага ваяводзтва Вялікага Княства Літоўскага
* Марцін Лімант — дзяржаўны дзяяч Вялікага Княства Літоўскага, кашталян віцебскі і староста васілішкаўскі, электар Уладзіслава Вазы ад Віцебскага ваяводзтва
* Мікалай Лімунт — дзяржаўны дзяяч Вялікага Княства Літоўскага, войскі лідзкі, электар Уладзіслава Вазы ад Віленскага ваяводзтва
* Ян Лімонт — электар Уладзіслава Вазы ад Троцкага ваяводзтва Вялікага Княства Літоўскага
* Бартламей Люмонт — вількамірскі зямянін, які ўпамінаецца ў 1624 годзе
* Павал, Грышка, Пётар, Філіп, Трафім, Міхаіл, Юрка, Габрусь, Лаўрэн, Васіль і Флор Ліманты — жыхары вёсак Хлапішча, Серамовічаў і Юравічаў (Наваградзкае ваяводзтва), якія ўпамінаюцца ў 1756 годзе

Люмантовічы (Lumontowicz) — літоўскі шляхецкі род.

На 1884—1909 гады існаваў фальварак Лімантаўшчына ў Наваградзкім павеце Менскай губэрні.

## Глядзіце таксама
* Лют
* Мунд
* Людамонт

## Крыніцы

Катэгорыя:Мужчынскія імёны